**Martina Halinārova** (slovāku: *Martina Halinárová*; dzimusi 1973. gada 22. aprīlī Dolni Kubīnā kā **Martina Jašicova** (*Jašicová*), no pirmās laulības zināma arī kā **Švarcbaherova** (*Schwarzbacherová*)) ir slovāku biatloniste, 1999. gada Pasaules čempionāta sudraba medaļas ieguvēja iedzīšanā.

Karjera
-------

Pasaules kausa sacensībās debitēja 1992. gada decembrī Pokļukā ar 9. vietu 15 km individuālajā distancē. 1993. gada 11. martā Estešundā 15 km distancē izcīnīja savu pirmo uzvaru Pasaules kausa posmos. Debijas sezonu noslēdza 8. vietā kopvērtējumā, kas arī palika viņas karjeras augstākais rezultāts.

1994. gada Eiropas čempionātā izcīnīja divas sudraba medaļas: individuālajā distancē un stafetē. Savās pirmajās ziemas olimpiskajās spēlēs 1994. gadā Lillehammerē ieguva 6. vietu individuālajā distancē un 15. vietu sprintā. Pasaules čempionātā pirmo reizi piedalījās 1995. gadā Antholcā. Individuālajā distancē ieņēma 10. vietu, sprintā ierindojās 11. vietā, bet stafetē Slovākijas komandas sastāvā ieguva 4. vietu. 1995. gada 9. martā Pasaules kausa posmā Lahti guva savu otro uzvaru karjerā.

1998. gada ziemas olimpiskajās spēlēs Nagano labāko rezultātu individuāli sasniedza sprintā, ieņemot 7. vietu, bet stafetē bija 4. vietā. 1999. gada Universiādē, kas risinājās Popradā, ieguva četras medaļas, trīs no tām zelta. 1999. gada Pasaules čempionātā Kontiolahti iedzīšanā izcīnīja sudraba medaļu. Tā bija pirmā Slovākijas medaļa pasaules biatlona čempionātos. 1998.—1999. gada sezonā vēl divas reizes ieguva godalgotas vietas Pasaules kausa posmos. Viņa izcīnīja trešās vietas sprintā Leikplesidā un iedzīšanā Valkartjē.

Halinārova ir izcīnījusi divas zelta medaļas Eiropas čempionātā — 2000. gada uzvarēja stafetē un 2003. gadā sprintā. 2006. gada Eiropas čempionātā ieguva sudraba medaļu individuālajā distancē. Olimpiskajās spēlēs kopumā piedalījusies piecas reizes. Individuāli labākais rezultāts tā arī palika 6. vieta 1994. gadā 15 km distancē. Šajā disciplīnā vēlreiz labāko desmitniekā iekļuva 2002. gadā Soltleiksitijā, ieņemot devīto vietu.

2011. gada maijā paziņoja par sporta karjeras beigām.

Karjeras rezultāti
------------------

### Olimpiskās spēles

| Gads | Vieta | Individ. sac. | Sprints | Iedzīšana | Masu starts | Stafete |
| --- | --- | --- | --- | --- | --- | --- |
| 1994 | Valsts karogs: Norvēģija Lillehammere | 6. | 15. | N/A | N/A | — |
| 1998 | Valsts karogs: Japāna Nagano | 46. | 7. | 4. |
| 2002 | Valsts karogs: Amerikas Savienotās Valstis Soltleiksitija | 9. | 13. | 18. | 5. |
| 2006 | Valsts karogs: Itālija Turīna | 34. | 16. | LAP | — | 10. |
| 2010 | Valsts karogs: Kanāda Vankūvera | 43. | 53. | LAP | — | 12. |

### Pasaules čempionāts

| Gads | Vieta | Individ. sac. | Sprints | Iedzīšana | Masu starts | Stafete | Jauktā stafete |
| --- | --- | --- | --- | --- | --- | --- | --- |
| 1995 | Valsts karogs: Itālija Antholca | 10. | 11. | N/A | N/A | 4. | N/A |
| 1996 | Valsts karogs: Vācija Rūpoldinga | 35. | 37. | 11. |
| 1997 | Valsts karogs: Slovākija Brezno-Osrblje | 66. | 38. | 24. | 7. |
| 1999 | Valsts karogs: Somija Kontiolahti | 45. | 7. | **2.** | 5. | 8. |
| 2000 | Valsts karogs: Norvēģija Holmenkollene | 5. | 29. | 21. | 22. | 8. |
| 2001 | Valsts karogs: Slovēnija Pokļuka | 55. | 71. | — | — | 11. |
| 2003 | Valsts karogs: Krievija Hantimansijska | 40. | 6. | 21. | 7. | 10. |
| 2005 | Valsts karogs: Austrija Hohfilcene | 37. | 41. | 20. | — | 6. | — |
| 2007 | Valsts karogs: Itālija Antholca | 17. | 46. | 27. | 24. | 15. | 15. |
| 2008 | Valsts karogs: Zviedrija Estešunda | 17. | 40. | 38. | — | 9. | 14. |
| 2009 | Valsts karogs: Dienvidkoreja Phjončhana | 81. | 80. | — | — | 13. | 10. |
| 2011 | Valsts karogs: Krievija Hantimansijska | 63. | 91. | — | — | 7. | — |

Atsauces
--------

1. ↑  «História slovenského biatlonu». *slovenskybiatlon.sk* (slovāku). Skatīts: 2024. gada 9. aprīlī.
2. ↑  «Halinárová po 19 rokoch vo vrcholovom športe končí». *sportnet.sme.sk* (slovāku). 2011. gada 19. maijā. Skatīts: 2024. gada 9. aprīlī.

Ārējās saites
-------------